TARYBOS SPRENDIMAS
2004 m. liepos 5 d.
dėl perviršinio deficito Graikijoje
(2004/917/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, o ypač į jos 104 straipsnio 6 dalį,
atsižvelgdama į Komisijos rekomendaciją,
atsižvelgdama į Graikijos pateiktas pastabas,
kadangi:
(1)
Pagal Sutarties 104 straipsnį valstybės narės turi vengti perviršinio valstybės biudžeto deficito.
(2)
Stabilumo ir augimo pakto tikslas - patikima valstybės finansinė būklė gerinant kainų stabilumo ir subalansuoto augimo, skatinančio darbo vietų kūrimą, sąlygas.
(3)
Pagal 104 straipsnį perviršinio deficito procedūra yra numatomas sprendimas dėl susidariusio perviršinio deficito; prie Sutarties pridedamas Protokolas dėl perviršinio deficito procedūros apibrėžia tolimesnes nuostatas, susijusias su perviršinio deficito procedūros įgyvendinimu. 1993 m. lapkričio 22 d. Tarybos reglamentas (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (1) nustato išsamias taisykles bei sąvokas minėto protokolo nuostatoms taikyti.
(4)
Sutarties 104 straipsnio 5 dalyje reikalaujama, kad Komisija pateiktų savo nuomonę Tarybai, jeigu Komisija mano, kad valstybėje narėje egzistuoja arba gali atsirasti deficito perviršis. 2004 m. birželio 24 d. Komisija pateikė Tarybai savo nuomonę dėl Graikijos. Išnagrinėjusi visus atitinkamus veiksnius, į kuriuos atsižvelgta pagal 104 straipsnio 3 dalį parengtame jos pranešime, ir atsižvelgdama į pagal 104 straipsnio 4 dalį parengtą Ekonomikos ir finansų komiteto nuomonę, Komisija padarė išvadą savo 2004 m. birželio 24 d. nuomonėje, kad Graikijoje yra susidaręs perviršinis deficitas.
(5)
Sutarties 104 straipsnio 6 dalyje nustatyta, kad atlikus bendrą įvertinimą Taryba turėtų apsvarstyti atitinkamos valstybės narės norimas pareikšti pastabas prieš priimdama sprendimą dėl to, ar susidarė perviršinis deficitas.
(6)
Bendras įvertinimas leidžia daryti tokias išvadas: 2003 m. Graikijos valdžios sektoriaus deficitas siekė 3,2 % BVP. 2003 m. didesnis negu 3 % BVP biudžeto deficitas viršijo Sutartyje numatytą dydį, atsižvelgiant į Stabilumo ir augimo paktą, ne dėl kokio nors neįprasto reiškinio ne Graikijos valdžios institucijų valioje, jis taip pat nebuvo smarkaus ekonominio nuosmukio padarinys. Priešingai, jis įvyko esant reikšmingam 4,2 % ekonominiam augimui 2003 m. ir teigiamam 1,5 % BVP gamybos apimties atotrūkiui. 2003 m. valdžios sektoriaus deficitą galima palyginti su 0,9 % BVP planuotu deficito dydžiu, nustatytu 2002 m. gruodžio stabilumo programoje. Komisijos nuomone, tokie žymūs neatitikimai siejami su išskirtiniais veiksniais (išlaidų perviršis ruošiantis Olimpinėms žaidynėms ir kompensacijos už blogų orų padarytą žalą), su didesnėmis negu planuota einamosiomis išlaidomis (socialiniai pervedimai ir valstybės tarnautojų atlyginimai) ir su trūkstamomis pajamų sumomis (PVM, pajamų mokesčiai ir Taupomojo pašto banko mokėjimo vyriausybei kaip finansinės transakcijos perklasifikavimas).
(7)
2004 m. pavasario prognozėje, remdamasi prielaida, kad pakeitimų politikoje nebus, ir kovo pabaigoje paskelbtu 2,95 % BVP 2003 m. deficitu, Komisija prognozuoja, kad Graikijos valdžios sektoriaus deficitas 2004 m. sieks 3,2 % BVP.
(8)
Skolos ir BVP santykis 2003 m. siekė 103 % BVP, t. y. žymiai viršijo 60 % Sutartyje numatytą dydį. Be to, 2004 m. pavasario prognozėje Komisija prognozuoja, jog 2004 m. skolos santykis sumažės tik nežymiai iki 102,8 % BVP, t.y. jis viršys 2004 m. gegužės 4 d. Graikijos valdžios institucijų praneštą 98,3 % BVP. Didelė valdžios sektoriaus skola ir jos itin lėtas sumažėjimas kelia nerimą, ypač didelio nominalaus augimo laikotarpiu esant teigiamam ir vis didėjančiam gamybos apimties atotrūkiui.
(9)
Šiuo metu valstybės finansų duomenys vis dar nėra tikslūs. 2003 m. 3,2 % BVP biudžeto deficitą, paskelbtą gegužės 4 d., galima palyginti su kovo pradžioje paskelbtu 1,7 % BVP deficitu, kuris virto 2,95 % BVP deficitu to paties mėnesio pabaigoje, vyriausybei imantis naujos rimtas pasekmes turinčios iniciatyvos tikrinti valstybės finansus. Kadangi pagrindinių duomenų klausimas lieka neišspręstas, Graikijos valdžios institucijos imasi ryžtingų veiksmų siekiant greitai išspręsti svarbiausius klausimus glaudžiai bendradarbiaudamos su Eurostatu. Be to, nors Eurostatas patvirtino gegužės 4 d. paskelbtus duomenis, yra tvirtų pagrindų manyti, jog 2003 m. ir ankstesnių metų duomenys bus peržiūrimi, ypač todėl, kad deficitas greičiausiai didės, kai 2004 m. rugsėjį bus rengiamas eilinis pranešimas. Tikimasi, kad dėl tokių peržiūrėjimų 2004 m. biudžeto deficito skaičiai didės,
PRIĖMĖ ŠĮ SPRENDIMĄ:
1 straipsnis
Atlikus bendrą įvertinimą nustatyta, kad Graikijoje yra perviršinis deficitas.
2 straipsnis
Šis sprendimas skirtas Graikijos Respublikai.
Priimta Briuselyje, 2004 m. liepos 5 d.